Diari Oficial de la Generalitat Valenciana


Sumari del DOGV 4518, del 10-06-2003 (2003/6180)

RESOLUCIÓ de 23 de maig de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de col·laboració entre la Conselleria de Medi Ambient de la Generalitat Valenciana i la Fundació Terra Natura, relatiu a la conservació i divulgació d'espècies silvestres i espais naturals de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4518

Data del DOGV
:   10-06-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/6180


Data del document
:   23-05-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Medi Ambient
    * cooperació administrativa
    * fundació
    * protecció de la fauna
    * protecció de la flora
    * reserva natural

RESOLUCIÓ de 23 de maig de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc de col·laboració entre la Conselleria de Medi Ambient de la Generalitat Valenciana i la Fundació Terra Natura, relatiu a la conservació i divulgació d'espècies silvestres i espais naturals de la Comunitat Valenciana. [2003/X6180]
  
Subscrit, després de la tramitació prèvia reglamentària, entre la Conselleria de Medi Ambient de la Generalitat Valenciana i la Fundació Terra Natura, el 3 d'abril de 2003, un Conveni Marc de col·laboració relatiu a la conservació i divulgació d'espècies silvestres i espais naturals de la Comunitat Valenciana, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Protocol, que ha quedat inscrit en el Registre de Convenis amb el número 0455/2003, i que figura com a annex d'aquesta resolució.
  
València, 23 de maig de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni marc de col·laboració entre la Conselleria de Medi Ambient de la Generalitat Valenciana i la Fundació Terra Natura, relatiu a la conservació i divulgació d'espècies silvestres i espais naturals de la Comunitat Valenciana
  
València, de 3 d'abril de 2003
  
Reunits:
  
D'una part, l'honorable senyor Fernando Modrego Caballero, conseller de Medi Ambient de la Comunitat Valenciana, per raó del Decret 6/2002, del 25 de juliol, del president de la Generalitat Valenciana (DOGV, núm. 4301, de 26.07.2002); en nom i representació d'aquesta, i en ús de les atribucions conferides per l'article 35 de la Llei 5/1983, de 30 de desembre, de Govern Valencià.
  
I d'una altra, el senyor Miguel Taberner Molinero, representant la Fundació Terra Natura, en qualitat de president d'aquesta fundació, apoderat amb aquest fi per raó d'escriptura de poder atorgat al seu favor el 19 de desembre de 2001 davant el notari de València, el senyor José Alicarte Domingo.
  
Ambdues parts, es reconeixen mútuament competència i capacitat per a subscriure aquest conveni i
  
Exposen:
  
Primer. La Generalitat Valenciana és competent en la conservació del medi ambient, segons preveu la Llei 5/1982, d'1 de juliol, d'Estatut d'Autonomia de la Comunitat Valenciana (BOE núm. 164, de 10 de juliol de 1982). Dins de la Generalitat Valenciana, aquestes funcions són exercides per la Conselleria de Medi Ambient a partir de la publicació del Decret 7/2002, de 25 de juliol, del Govern Valencià, pel qual es determina el nombre i la denominació de les conselleries, incloent entre les seues funcions les de conservació de la flora i fauna silvestres i de protecció dels espais naturals.
  
Segon. Que la Fundació Terra Natura, té per objecte tal com consta en l'art. 4 dels seus estatuts, conservar la naturalesa, mitjançant la investigació en ?biologia de la conservació- i la divulgació del resultat d'aquestes investigacions i dels valors que calen per a la conscienciació de la conservació en tot l'àmbit internacional. Així mateix, promoure i contribuir a la realització d'activitats i projectes dirigits a la conservació de la naturalesa amb fins d'interés general.
  
Tercer. Que ambdues institucions estan interessades a dur a terme actuacions conjuntes en matèria de conservació i divulgació sobre les espècies de fauna i flora silvestres, i sobre els espais naturals.
  
En conseqüència, i amb la finalitat d'establir un marc ferm de col·laboració, ambdues parts subscriuen el present conveni amb subjecció a les següents
  
Clàusules:
  
Primera. Objecte
  
És objecte d'aquest conveni la col·laboració entre la Fundació Terra Natura i la Conselleria de Medi Ambient de la Generalitat Valenciana per al desenvolupament de programes de conservació i divulgació sobre les espècies de fauna i flora silvestres, especialment d'aquelles considerades amenaçades, i sobre els espais naturals, i en particular sobre els parcs naturals.
  
Segona. Àmbit
  
L'àmbit s'estén a la totalitat de la Comunitat Valenciana.
  
Tercera. Aportacions
  
Les parts firmants aporten la dedicació de recursos humans, materials i infraestructures necessaris per al seu desenvolupament, en la mesura de les seues possibilitats.
  
La Conselleria de Medi Ambient aportarà:
  
La informació tècnica i documentació sobre la situació d'espècies amenaçades i espais naturals protegits.
  
Les autoritzacions necessàries per a la tinença i el maneig en captivitat d'espècies de la fauna i flora silvestres natives de la Comunitat, d'acord amb la legislació vigent.
  
La cessió d'exemplars d'espècies silvestres amenaçades procedents de centres de recuperació de fauna o vivers, quan s'estime necessari per al desenvolupament de programes educatius, de reproducció en captivitat o d'investigació.
  
La direcció tècnica de programes de recuperació d'espècies amenaçades natives de la Comunitat Valenciana en què participe la Fundació Terra Natura.
  
Qualsevol certificat que precise l'altra part per a la realització de les actuacions previstes en aquest conveni.
  
La Fundació Terra Natura aportarà:
  
Un espai dins del Parc Temàtic de la Naturalesa Terra Natura (Benidorm) per a la instal·lació d'un centre de divulgació de la naturalesa i els parcs naturals de la Comunitat Valenciana.
  
Instal·lacions en el parc temàtic per al desenvolupament de programes educatius, d'investigació i de reproducció en captivitat d'espècies amenaçades.
  
Recursos materials i humans per al desenvolupament de programes de conservació i investigació sobre espècies amenaçades a la Comunitat Valenciana.
  
Quarta. Desenvolupament
  
Aquest conveni de col·laboració podrà desenvolupar-se a través de convenis singularitzats, acords o resolucions, amb aportacions econòmiques o sense, subjectes a la normativa vigent en cada moment. La difusió de les accions adscrites al conveni es realitzarà deixant constància de la participació de les parts firmants, i, si és procedent, hi figuraran els logotips corresponents.
  
Cinquena. Duració i Denúncia
  
El present conveni començarà a produir efectes el dia de la firma i té una duració indefinida, i es podrà dissoldre a petició de qualssevol de les parts firmants, que ho posarà en coneixement de l'altra, almenys, amb sis mesos d'antelació a la data en què vulga deixar-lo sense efecte.
  
Sisena. Seguiment
  
a. Per al seguiment d'aquest conveni, com també per a la interpretació d'aspectes tecnicocientífics de detall que no contravinguen les seues clàusules, s'estableix una comissió en què la presidència la tindrà la Conselleria de Medi Ambient, mitjançant la directora general de Planificació i Gestió del Medi; així mateix formaran part d'aquesta dos representants de cada una de les entitats firmants.
  
b. La comissió es reunirà almenys una vegada a l'any per a analitzar el desenvolupament del conveni.
  
Setena. Jurisdicció
  
La resolució de qualssevol qüestions litigioses sobre interpretació, compliment i efectes del present conveni correspondrà als òrgans competents de l'ordre jurisdiccional contenciós administratiu.
  
Perquè conste a l'efecte oportú, i en prova de conformitat, els compareixents firmen el present document en triple exemplar i a un sol efecte, en el lloc i la data indicats més amunt.
  
El conseller de Medi Ambient,
  
FERNANDO MODREGO CABALLERO
  
El president de la Fundació Terra Natura,